2001: સાઉથ આફ્રિકા સામેની બીજી ટેસ્ટ મેચ દરમિયાન મેચ રેફરી માઈક ડેનીસે ભારતના દંતકથાસમાન ક્રિકેટર સચીન તેંડુલકર પર આરોપ મૂક્યો હતો કે સચીને આંગળીઓ વડે બોલની સીમને ઘસી નાખી હતી. તેંડુલકરે પોતે નિર્દોષ હોવાની દલીલ કરી હતી અને કહ્યું હતું કે હવામાનમાં ભેજ વધારે હોવાથી બોલ પર ચોંટેલી માટીને એ દૂર કરી રહ્યો હતો, પરંતુ એની પર એક-મેચનો સસ્પેન્ડેડ પ્રતિબંધ મૂકવામાં આવ્યો હતો. ભારતીય ટીમે ધમકી આપી હતી કે જો એ નિર્ણય પાછો ખેંચવામાં નહીં આવે તો ટીમ પ્રવાસ પડતો મૂકીને જતી રહેશે. ભારતીય ક્રિકેટ કન્ટ્રોલ બોર્ડે ત્રીજી ટેસ્ટનો બહિષ્કાર કર્યો હતો અને બિનસત્તાવાર ટેસ્ટમાં રમવા માટે એણે એક રીઝર્વ ટીમને ઉતારી હતી. બાદમાં ઈન્ટરનેશનલ ક્રિકેટ કાઉન્સિલે કહ્યું હતું કે તેંડુલકરે બોલ ટેમ્પરિંગ કર્યું નહોતું, પણ અમ્પાયરની પરવાનગી લીધા વગર બોલને સાફ કર્યો હતો.